Man se bebloede lyk op kleinhoewe gevindArgieffoto Kol. Ronel Otto, woordvoerder van die polisie, het aan Maroela Media bevestig Hennie Bonnema se liggaam is omstreeks 23:00 ongeveer 100 m van sy huis af aangetref. Sy suster het bekommerd geraak toe sy hom nie telefonies in die hande kon kry nie en familielede het saam met lede van die polisie gaan ondersoek instel. “Sy liggaam was bebloed, maar ons kan nog nie die oorsaak van dood bevestig nie. ŉ Lykskouing sal gedoen word,” het Otto gesê. Bonnema het alleen op die kleinhoewe gebly. Volgens Otto is dit nog onduidelik of enigiets tydens die aanval gesteel is. “Dit wil nie voorkom asof daar tekens van inbraak is nie, maar dit was natuurlik baie laat en donker toe ons gisteraand op die plaas was. Met sonsopkoms vanoggend is die ondersoekspan onmiddellik weer terug na die plaas om te gaan kyk of daar enige leidrade is om op te volg,” het sy gesê. Niemand is nog in verband met die moord in hegtenis geneem nie.